b'\n_START_ARTICLE_\nCharles Ives\n_START_SECTION_\n\xc5\xbdivljenjepis\n_START_PARAGRAPH_\nNjegov o\xc4\x8de, George Ives, je bil dirigent voja\xc5\xa1ke godbe ameri\xc5\xa1ke vojske med dr\xc5\xbeavljansko vojno. Poslu\xc5\xa1anje korakajo\xc4\x8dih glasbenikov je navdahnilo de\xc4\x8dka z zanimanjem, prav tako pa tudi izvirni glasbeni pouk, ki mu ga je nudil o\xc4\x8de. Ives je s 14-imi leti postal cerkveni orglar in v tistem \xc4\x8dasu spisal mnogo pesmi za bogoslu\xc5\xbene namene. Leta 1893 je maturiral, nato pa \xc5\xa1tudiral kompozicijo na Univerzi Yale. Po diplomi (leta 1898) se je zaposlil kot ra\xc4\x8dunovodja v dru\xc5\xbebi za \xc5\xbeivljenjska zavarovanja za tedensko pla\xc4\x8do v takratni vrednosti 5 USD. Kasneje je postal direktor. Z orglarskim udejstvovanjem je nadaljeval do leta 1906. Leta 1907 je do\xc5\xbeivel sr\xc4\x8dni napad, prvega izmed mnogih. Ko si je opomogel, je sledilo njegovo najbolj kreativno skladateljsko-ustvarjalno obdobje. Leta 1908 se je poro\xc4\x8dil s Harmony Twitchell, deset let kasneje pa se je njegov ustvarjalni zagon ustavil. Svojo zadnjo skladbo je napisal leta 1927, po tem letu je opravil le \xc5\xa1e nekaj revizij svojih starih skladb. Leta 1930 se je kot zavarovalni agent upokojil.'